**Atsevišķu pārvaldes uzdevumu deleģēšanas līgums**

**Nr.** **V/32/2022**

Rīgā Datums skatāms laika zīmogā

**Vides aizsardzības un reģionālās attīstības ministrija**, vienotais reģistrācijas Nr. 90000028508, adrese: Peldu iela 25, Rīga, LV–1494 (turpmāk – Ministrija), valsts sekretāra Edvīna Balševica personā, kurš darbojas saskaņā ar Ministru kabineta 2011. gada 29. marta noteikumiem Nr. 233 “Vides aizsardzības un reģionālās attīstības ministrijas nolikums”, no vienas puses, un,

**Sabiedrība ar ierobežotu atbildību “Vides investīciju fonds”**, vienotais reģistrācijas Nr. 40003339615, juridiskā adrese: Eksporta iela 5, Rīga, LV-1010 (turpmāk – Fonds), tās valdes priekšsēdētāja Egila Zariņa personā, kurš rīkojas saskaņā ar statūtiem, no otras puses, turpmāk abi kopā saukti – Puses, bet katrs atsevišķi – Puse,

pamatojoties uz Valsts pārvaldes iekārtās likuma 40. panta otrajā daļā un likuma “Par Latvijas Republikas dalību Kioto protokola elastīgajos mehānismos” 10. panta 1.1 un 1.2 daļā noteikto noslēdz šādu līgumu (turpmāk – Līgums):

1. **Līguma priekšmets**
   1. Ministrija uzdod, un Fonds apņemas īstenot normatīvajos aktos par Emisijas kvotu izsolīšanas instrumenta (turpmāk – EKII) darbību, t.sk. EKII finansēto atklāto projektu iesniegumu konkursu nolikumos, minētos uzdevumus saskaņā ar Līguma noteikumiem.
   2. Ministrija uzdod un Fonds apņemas īstenot normatīvajos aktos par Klimata pārmaiņu finanšu instrumenta (turpmāk – KPFI) darbību, t.sk. likuma “Par Latvijas Republikas dalību Kioto protokola elastīgajos mehānismos” 10. panta 1.1 daļā noteiktās funkcijas un KPFI finansēto atklāto projektu iesniegumu konkursu nolikumos, minētos uzdevumus saskaņā ar Līguma noteikumiem.
   3. Fonds, veicot Līgumā noteiktos KPFI uzdevumus, atrodas Ministrijas funkcionālā pakļautībā, savukārt veicot Līgumā noteiktos EKII uzdevumus, atrodas Ministrijas pārraudzībā.
2. **Fondam deleģēto pārvaldes uzdevumu deleģēšanas un izpildes kārtība**
   1. Saskaņā ar normatīvajiem aktiem par KPFI un EKII darbību Fondam tiek deleģēti pārvaldes uzdevumi (turpmāk – uzdevumi), kas uzskaitīti Līguma 1. pielikumā “Fondam deleģēto uzdevumu saraksts 2022. gadam EKII un KPFI ietvaros.” (turpmāk – Līguma 1. pielikums).
   2. Fondam deleģētie uzdevumi, to izpildes un kontroles termiņi, sasniedzamie rezultāti un rezultatīvie rādītāji ir noteikti Līguma 1. pielikumā.
   3. Deleģēto uzdevumu izpildes fakts Līguma darbības ietvaros ir atkarīgs no tiesiskās situācijas EKII un KPFI projektu konkursu norisē.
   4. Aprēķins par plānoto laiku KPFI un EKII projektu konkursu ietvaros veicamo uzdevumu saskaņā ar Līguma 1.pielikumu īstenošanai ir noteikts Līguma 2. pielikumā “Vidējais izpildes laiks Fondam deleģēto uzdevumu izpildei EKII un KPFI ietvaros” (turpmāk – Līguma 2. pielikums).
   5. Fonda uzdevumu izpildei piešķirto līdzekļu sadalījums, kas ietver tiešās un netiešās izmaksas, ir noteikts Līguma 3. pielikumā “Aprēķins par plānotajām izmaksām projektu monitoringa uzraudzībai 2022. gadā KPFI ietvaros” (turpmāk – Līguma 3. pielikums) un 4. pielikumā “Aprēķins par plānotajām izmaksām EKII projektu konkursu ietvaros veicamo uzdevumu īstenošanai 2022. gadā” (turpmāk – Līguma 4. pielikums).
   6. Fondam noteiktās attiecināmās izmaksas KPFI un EKII projektu konkursu ietvaros veicamo uzdevumu īstenošanai ir noteiktas Līguma 5. pielikumā “Attiecināmās izmaksas KPFI un EKII projektu ietvaros veicamo uzdevumu īstenošanai” (turpmāk – Līguma 5. pielikums).
3. **Darbības sasniedzamie rezultāti un to izvērtēšana**
   1. Fonds apņemas sasniegt šādus kvantitatīvos rādītājus:
      1. Nodrošināt Līguma 1. pielikumā noteikto uzdevumu kvalitatīvu izpildi, rezultātu un rezultatīvo rādītāju sasniegšanu Līguma 1. pielikumā noteiktajos termiņos.
      2. Nepārsniegt Līguma 3. un 4. pielikumā noteiktās uzdevumu izpildes kopējās izmaksas.
   2. Fonds apņemas sasniegt šādus kvalitatīvos rādītājus:
      1. Nodrošināt sabiedrībai ērti lietojamu, kvalitatīvu, savlaicīgi un regulāri atjaunotu informāciju Fonda tīmekļvietnē par Līgumu, Līguma priekšmeta izpildi un piešķirtā valsts budžeta finansējuma izlietojumu;
      2. Nodrošināt regulāru un efektīvu saziņu un informācijas apmaiņu, kā arī sadarbību ar uzdevumu īstenošanā un uzraudzībā iesaistītajām Ministrijas un citu iestāžu struktūrvienībām.
   3. Ministrija izvērtē Fonda darbības Līguma priekšmeta izpildē atbilstoši Latvijas Republikas normatīvo aktu prasībām.
4. **Pušu savstarpējie norēķini un pakalpojumu sniegšanas izcenojumi**
   1. Fondam Līgumā noteikto uzdevumu izpildei piešķirto līdzekļu apmērs, kas noteikts Līguma 3. un 4. pielikumā, atbilst precizētajām detalizētajām izmaksām, par kurām Puses rakstiski vienojušās pirms Līguma slēgšanas gadskārtējā budžeta plānošanas izpildes laikā.
   2. Fondam piešķirtais finansējums (dotācija) plānotajām izmaksām EKII deleģēto uzdevumu ietvaros 2022. gadam ir **425 516,55** *euro* (četri simti divdesmit pieci tūkstoši pieci simti sešpadsmit *euro* un piecdesmit pieci *centi*) apmērā, tai skaitā Fondam iepriekšējā gadā piešķirtais un līdz 2021. gada 31. decembrim neapgūtais finansējums **33 814,55** *euro* (trīsdesmit trīs tūkstoši astoņi simti četrpadsmit *euro* unpiecdesmit pieci *centi*) un 2022. gadā šim mērķim ieplānotā dotācija **391 702,00** *euro* (trīs simti deviņdesmit viens tūkstotis septiņi simti divi *euro*) apmērā.
   3. Fondam piešķirtais finansējums (dotācija) plānotajām izmaksām KPFI deleģēto uzdevumu ietvaros 2022. gadā ir **12 581,36** *euro* (divpadsmit tūkstoši pieci simti astoņdesmit viens *euro* untrīsdesmit seši *centi*) apmērā, tai skaitā Fondam iepriekšējā gadā piešķirtais un līdz 2021. gada 31. decembrim neapgūtais finansējums **12 581,36** *euro* (divpadsmit tūkstoši pieci simti astoņdesmit viens *euro* untrīsdesmit seši *centi*) apmērā.
   4. Fonda uzdevumu izpildei Ministrija piešķir dotāciju no valsts budžeta apakšprogrammām:
      1. 33.01.00 “Emisijas kvotu izsolīšanas instrumenta administrācija”;
      2. 27.01.00 “Klimata pārmaiņu finanšu instrumenta administrācija”;
   5. Gadījumā, ja Līguma priekšmeta izpildes finansēšanai nepieciešami un tiek piešķirti papildu līdzekļi, Puses par to vienojas rakstiski. Šāda vienošanās kļūstpar šā Līguma neatņemamu sastāvdaļu*.*
   6. Valsts budžeta finansējuma saņemšanai Fonds atver kontus Valsts kasē.
   7. Ministrija ieskaita valsts budžeta finansējumu Līguma 4.6. apakšpunktā minētajos kontos atbilstoši Līguma 6. pielikumam “2022. gada finansēšanas plāns KPFI ietvaros “ un 7. pielikumam “2022. gada finansēšanas plāns EKII ietvaros” šādā kārtībā:
      1. 2022. gada otrajam ceturksnim – 10 (desmit) darba dienu laikā pēc Līguma stāšanās spēkā;
      2. 2022. gada trešajam un ceturtajam ceturksnim – 5 (piecu) darba dienu laikā pēc Līguma 6.1.1. apakšpunktā minētā kārtējā pārskata par iepriekšējo ceturksni apstiprināšanas.
   8. Fonda uzdevumu izpildes faktiskās izmaksas un citu resursu sadalījums (cilvēkstundu skaits u.tml.) var atšķirties no Līguma 3. un 4. pielikumā minētajām katra atsevišķā uzdevuma izmaksām ne vairāk kā par 10 %, vienlaikus ievērojot Līguma 3.1.2. apakšpunkta nosacījumus.
   9. Gadījumā, ja Fonds, bez saskaņošanas ar Ministriju, Līgumā noteikto uzdevumu izpildei paredzētos līdzekļus izmanto nelietderīgi, neefektīvi vai citiem ar uzdevumu izpildi nesaistītiem mērķiem, Fonds pēc Ministrijas rakstiska pieprasījuma nodrošina nepamatoti izlietoto līdzekļu atmaksāšanu Ministrijas norādītajā termiņā vai Ministrija par attiecīgo summu samazina kārtējo valsts budžeta finansējuma maksājumu.
   10. Piešķirto valsts budžeta finansējumu, kas nav iztērēts Līguma darbības laikā vai kas ir iztērēts neatbilstoši Līguma nosacījumiem, Fonds atmaksā Ministrijai 10 (desmit) darbadienu laikā pēc Līguma 6.1.2. apakšpunktā minētās gada atskaites apstiprināšanas vai citā Ministrijas norādītajā termiņā vai vienojas ar Ministriju par šo līdzekļu izmantošanu deleģēto uzdevumu izpildei kārtējā gadā. Ministrija rakstiski informē Fondu par atmaksājamā finansējuma apjomu, termiņu un bankas kontu, kurā jāveic maksājums.
   11. Katru gadu atbilstoši Ministrijas pieprasījumam Fonds iesniedz Ministrijai aprēķinu par plānotajām izmaksām KPFI un EKII projektu ietvaros veicamo uzdevumu īstenošanas nodrošināšanai nākamajam gadam. Attiecināmo izdevumu saraksts ir noteikts Līguma 4. pielikumā. Ministrija normatīvajos aktos noteiktajā kārtībā nodrošina līdzekļu pieprasījumu no valsts budžeta. Pēc kārtējā gada valsts budžeta likuma apstiprināšanas Ministrija apstiprina Fonda izmaksas KPFI un EKII projektu īstenošanas un monitoringa uzraudzības uzdevumu veikšanai.
   12. Fonds nav tiesīgs pieprasīt no EKII un KPFI finansējuma saņēmējiem maksu par Līgumā noteikto uzdevumu veikšanu.
5. **Pušu savstarpēja informācijas un dokumentu aprite**
   1. Informācijas apmaiņu, kas nepieciešama projektu īstenošanas un uzraudzības nodrošināšanai, Puses veic Latvijas Republikas normatīvajos aktos noteiktajā kārtībā, primāri dokumentu apriti nodrošinot elektroniskā formātā. Informācijas apmaiņa notiek elektroniskā formā – Ministrijas elektroniskā pasta adrese ir: [pasts@varam.gov.lv](mailto:pasts@varam.gov.lv), Fonda elektroniskā pasta adrese ir: [pasts@lvif.gov.lv](mailto:pasts@lvif.gov.lv). Fonda sniegtā informācija ir jānosūta arī Ministrijas atbildīgajam darbiniekam uz elektroniskā pasta adresi, ko norādījusi Ministrija.
6. **Fonda darbības uzraudzības kārtība**
   1. Fondam ir pienākums sniegt Ministrijai apstiprināšanai pārskatus par savu darbību un Līguma izpildi šādā kārtībā un termiņos:
      1. kārtējo ceturkšņa pārskatu par šī Līguma ietvaros piešķirto finanšu resursu izlietojumu KPFI un EKII projektu ietvaros veicamo uzdevumu īstenošanas nodrošināšanai līdz kārtējā gada 15. jūlijam un 15. oktobrim;
      2. kārtējo gada pārskatu par šī Līguma ietvaros piešķirto finanšu resursu izlietojumu KPFI un EKII projektu ietvaros veicamo uzdevumu īstenošanas nodrošināšanai kārtējā gadā, pievienojot apliecinošus dokumentus – reizi gadā līdz nākamā gada 15. janvārim.
   2. Kārtējā gada pārskatā par šī Līguma ietvaros piešķirto finanšu resursu izlietojumu tiek atspoguļoti attiecīgajā laika periodā Fonda veikto uzdevumu un sniegto pakalpojumu kvantitatīvie rādītāji, resursu izlietojums un to attiecināmība, kā arī sasniegto rezultātu atbilstība plānotajiem rezultātiem.
   3. Ministrijai ir tiesības pieprasīt Fondam sniegt jebkuru ar Līguma izpildi saistītu informāciju, tai skaitā par katru atsevišķu KPFI un EKII ietvaros īstenoto projektu un tā ietvaros veikto deleģēto uzdevumu izpildi. Pieprasīto informāciju Fonds sniedz Ministrijai ne vēlāk kā 5 (piecu) darba dienu laikā no pieprasījuma saņemšanas dienas.
   4. Fondam ir pienākums EKII līgumu par projektu īstenošanu veidnes un konceptuālus grozījumus tajās, kā arī EKII deleģēto uzdevumu ietvaros izstrādātās vadlīnijas, vērtēšanas komisiju nolikumus un iekšējās kontroles sistēmas aprakstus (un to grozījumus) ne vēlāk kā vienu mēnesi pirms to apstiprināšanas nosūtīt saskaņošanai Ministrijai.
   5. Ministrijas Klimata pārmaiņu departaments un Investīciju politikas departaments izvērtē Fonda atsūtīto kārtējo ceturkšņa un gada pārskatu un apstiprina 10 darba dienu laikā no atskaites saņemšanas dienas, nosūtot oficiālu elektroniskā pasta vēstuli Fondam par atskaišu apstiprināšanu, kā arī informējot Ministrijas Budžeta un finanšu departamentu.
7. **Pušu atbildība**
   1. Zaudējums, ko trešajai personai nodarījis Fonds Līguma izpildes vai nepienācīgas izpildes rezultātā, sedz normatīvajos aktos par valsts pārvaldes iestāžu nodarīto zaudējumu atlīdzināšanu noteiktajā kārtībā. Ministrija kā piekritīgā iestāde ir tiesīga piedzīt regresa kārtībā no Fonda zaudējumu atlīdzinājumu.
   2. Fondam ir pienākums atlīdzināt Ministrijai un Latvijas Republikai nodarītos zaudējumus, ja zaudējumi radušies Fonda darbinieku un amatpersonu prettiesiskas darbības vai bezdarbības rezultātā.
8. **Līguma stāšanās spēkā, darbības termiņš, grozījumu veikšana un izbeigšana**
   1. Līgums stājas spēkā dienā, kurā Līgumu parakstījusi pēdējā no Pusēm, un ir spēkā līdz pilnīgai Pušu saistību izpildei. Līguma 4.2.  un 4.3. apakšpunktā norādītās izmaksas ir attiecināmas, sākot ar 2022. gada 1. janvāri.
   2. KPFI un EKII ietvaros īstenoto projektu uzraudzību Fonds veic vismaz piecus gadus (ja attiecināms) pēc EKII vai KPFI līgumos par projekta īstenošanu noteikto termiņu beigām.
   3. Līgumu var papildināt vai grozīt Pusēm savstarpēji vienojoties. Jebkuri Līguma grozījumi ir Līguma neatņemama sastāvdaļa un stājas spēkā, kad tie noformēti rakstveidā un tos parakstījusi katra no Pusēm.
   4. Katra Puse ir tiesīga vienpusēji izbeigt Līgumu, par to sešus mēnešus iepriekš rakstveidā brīdinot otru Pusi, kā arī citos, normatīvajos aktos paredzētajos, gadījumos. Vienpusēji izbeidzot Līgumu, Fonds atmaksā Ministrijai Līguma ietvaros saņemto finansējumu, kas netika izlietots deleģēto uzdevumu izpildei, vai kura izlietojumu Ministrija ir atzinusi par neatbilstošu Līguma nosacījumiem vai normatīvo aktu prasībām.
   5. Ja kāda no Pusēm nespēj pildīt no Līgumā izrietošās saistības, tā nekavējoties paziņo par to otrai Pusei, un Puses savstarpēji vienojas par turpmāko rīcību.
9. **Citi noteikumi**
   1. Visi strīdi un nesaskaņas, kas rodas starp Pusēm, tiek risināti sarunu ceļā. Ja sarunu ceļā vienošanās netiek panākta, visi strīdi tiek risināti saskaņā ar Latvijas Republikas normatīvajiem aktiem.
   2. Mainoties normatīvo aktu prasībām, Puses pārskata Līguma nosacījumus, rakstiski vienojoties par tālāko izpildi.
   3. Līgums sastādīts latviešu valodā divos eksemplāros, katrs uz 36 (trīsdesmit sešām) lapām un ar pielikumiem. Viens Līguma eksemplārs glabājas Ministrijā, otrs – Fondā. Abiem Līguma eksemplāriem ir vienāds juridisks spēks. Ar šī Līguma parakstīšanu Puses apliecina, ka ir iepazinušās ar Līgumu un Līguma pielikumiem un akceptējušas tajos ietverto informāciju.
   4. Līguma neatņemama sastāvdaļa ir šādi pielikumi:
      1. 1. pielikums – Fondam deleģēto uzdevumu saraksts 2022. gadam EKII un KPFI ietvaros.;
      2. 2. pielikums – Vidējais izpildes laiks Fondam deleģēto uzdevumu izpildei EKII un KPFI ietvaros.
      3. 3. pielikums – Aprēķins par plānotajām izmaksām projektu monitoringa uzraudzībai 2022. gadā KPFI ietvaros;
      4. 4. pielikums – Aprēķins par plānotajām izmaksām EKII projektu konkursu ietvaros veicamo uzdevumu īstenošanai 2022. gadā;
      5. 5. pielikums – Attiecināmās izmaksas KPFI un EKII projektu ietvaros veicamo uzdevumu īstenošanai;
      6. 6. pielikums – 2022. gada finansēšanas plāns KPFI ietvaros;
      7. 7. pielikums – 2022. gada finansēšanas plāns EKII ietvaros.

**Pušu paraksti**

|  |  |
| --- | --- |
| **Ministrija:**  **Latvijas Republikas Vides aizsardzības**  **un reģionālās attīstības ministrija**  Nod. maks. reģ. nr.: 90000028508  Adrese: Peldu iela 25, Rīga, LV-1494  E. Balševics | **Fonds:**  **Sabiedrība ar ierobežotu atbildību “Vides investīciju fonds”**  Reģ. nr.: 40003339615  Adrese: Eksporta iela 5, Rīga, LV-1010  E. Zariņš |

**DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**